|  |
| --- |
| ALUEKEHITTÄMISPÄÄTÖS 2016–2019: |
| Alueiden kilpailukyky ja ihmisten sujuva arki |
|  |

|  |
| --- |
| LUONNOS 4.12.2015 |

SISÄLTÖ

[1. Aluekehittämispäätöksen tarkoitus ja lähtökohdat 4](#_Toc436998422)

[2. Toimintaympäristökuvaus 5](#_Toc436998423)

[3. EU:n koheesiopolitiikka 2020+ 7](#_Toc436998424)

[4. Painopiste 1: Uudistumisella kasvua 8](#_Toc436998425)

[5. Painopiste 2: Elinvoimaa alueverkostoista 13](#_Toc436998426)

[6. Painopiste 3: Hyvinvointia kumppanuuksilla 15](#_Toc436998427)

[7. Aluekehittämispäätöksen toteutumisen seuranta 17](#_Toc436998428)

[8. Aluekehittämispäätöksen vaikutusten arviointi 18](#_Toc436998429)





1. **Aluekehittämispäätöksen tarkoitus ja lähtökohdat**

Valtakunnalliset alueiden kehittämisen painopisteet (aluekehittämispäätös) 2016–2019 sisältää pääministeri Juha Sipilän hallituskaudella noudatettavat valtioneuvoston toimivallassa olevat aluepoliittiset linjaukset ja kehittämistoimenpiteiden painopisteet.

Jokaisen hallinnonalan päätöksillä ja toimilla on vaikutuksia alueiden kehittymiseen. Ministeriöiden välinen yhteistyö ja tavoitteiden yhteensovittaminen on keskeistä resurssien kohdentamisessa ja vaikuttavuuden aikaansaamisessa. Aluekehittämispäätös sisältää keskushallintotason tavoitteet, joihin ministeriöt ovat sitoutuneet ja jotka huomioidaan kunkin hallinnonalan ohjauksessa. Työ- ja elinkeinoministeriö vastaa aluekehittämisen kokonaisuuden koordinoinnista kansallisella tasolla.

Aluetasolla maakuntien liitot ovat aluekehittämisviranomaisia ja ne vastaavat aluekehittämisen strategisesta kokonaisuudesta alueellaan. Alueilla keskeinen alueiden kehittämisen asiakirja on maakunnan liiton johdolla valmisteltava maakuntaohjelma ja sen toimeenpanosuunnitelma. Maakuntien liittojen tulee ottaa huomioon tämä aluekehittämispäätös sekä edistää sen toteuttamista.

Laki alueiden kehittämisestä (7/2014) ja valtioneuvoston asetus alueiden kehittämisestä (356/2014) luovat säädöspohjan aluekehittämispäätöksen sisällölle. Lain mukaan aluekehittämisen tavoitteena on

1. Vahvistaa alueiden tasapainoista kehittymistä sekä kansallista ja kansainvälistä kilpailukykyä;
2. Vahvistaa ja monipuolistaa kestävällä tavalla alueiden elinkeinorakennetta sekä edistää taloudellista tasapainoa;
3. Edistää kestävää työllisyyttä sekä väestön osaamista, yhtäläisiä mahdollisuuksia ja sosiaalista osallisuutta;
4. Vähentää alueiden välisiä ja sisäisiä kehityseroja ja kannustaa käytettävissä olevien voimavarojen täysimääräiseen käyttöönottoon kestävällä tavalla;
5. Parantaa alueiden omia vahvuuksia ja erikoistumista sekä edistää niiden kulttuuria;
6. Parantaa elinympäristön laatua ja kestävää alue- ja yhdyskuntarakennetta.

Julkisen talouden niukkuus ja samanaikaisesti tapahtuva toimintaympäristön kiihtyvä muutos pakottavat aluekehittämisen eri toimijat entistä tiiviimpään poikkihallinnolliseen yhteistyöhön sekä verkottumaan niin kansallisesti kuin kansainvälisestikin. Jatkuva uudistuminen on lähtökohta alueiden kestävälle kasvulle ja menestymiselle kansainvälisessä kilpailussa. Digitalisaation laaja hyödyntäminen kaikilla aloilla luo edellytyksiä toimintojen tehostamiseen, järkeistämiseen ja uusien liiketoimintamahdollisuuksien luomiseen.

Hallituksen tavoitteena on nostaa maan talous kestävälle kasvun uralle koko Suomen voimavaroja hyödyntämällä. Talouden tasapainottamisen lisäksi Suomen kilpailukyvyn rakentamisessa keskeistä on ihmisten hyvinvoinnin turvaaminen. Alueiden kehittämisen painopisteet kiteytetään pääministeri Juha Sipilän hallituskaudella kolmeen linjaukseen:

* Uudistumisella kasvua
* Elinvoimaa alueverkostoista
* Hyvinvointia kumppanuuksilla

Tämän aluekehittämispäätöksen tavoitteet ja toimenpiteet kytkeytyvät hallitusohjelman viiteen painopistealueeseen 1) työllisyys- ja kilpailukyky, 2) osaaminen ja koulutus, 3) hyvinvointi ja terveys, 4) biotalous ja puhtaat ratkaisut sekä 5) digitalisaatio, kokeilut ja normit. Tarkastelun näkökulmana on alueiden kehittäminen. Valitut toimenpiteet tukevat kärkihankkeiden toteutusta.

Hallitusohjelman mukaisesti valtion aluehallinto ja maakuntahallinto sovitetaan yhteen tavoitteena yksinkertaistaa julkisen aluehallinnon järjestämistä. Tällä uudistuksella on merkittäviä vaikutuksia aluekehitykseen ja alueiden elinvoimaisuuteen sekä eri organisaatioiden tehtäviin ja toimivaltaan. Osana sosiaali- ja terveydenhuollon uudistuksen valmistelua hallitus teki 7.11.2015 linjauksen aluejaon perusteista ja askelmerkeistä sekä 18 itsehallintoalueen perustamisesta. Hallitus tekee tammikuussa 2016 erillisen tarkemman päätöksen aluehallintouudistuksen valmistelusta ja itsehallintoalueille siirrettävistä tehtävistä. Aluekehittämispäätökseen ei sisällytetä sosiaali- ja terveydenhuoltouudistukseen tai itsehallintouudistukseen liittyviä ratkaisuja. Aluekehittämisen painopisteet **Uudistumisella kasvua, Elinvoimaa alueverkostoista, Hyvinvointia kumppanuuksilla** ovat keskeisiä tavoitteita alueiden uudistumisen ja elinvoimaisuuden edistämisessä, joita tulevilla ratkaisuilla on mahdollisuus vauhdittaa.

Hallitus varmistaa aluekehittämispäätöksen ja siihen liittyvien toimenpiteiden toteuttamisen kytkemällä sen tiiviisti hallitusohjelman kärkihankkeiden toteutukseen ja seurantaan. Valtioneuvoston asettama poikkihallinnollinen Alueiden uudistumisen neuvottelukunta (AUNE) seuraa säännöllisesti päätöksen toteuttamista. Päätöksen kokonaisseurannasta vastaa työ- ja elinkeinoministeriö.

Tarvittaessa aluekehittämispäätöstä tarkistetaan ja muutetaan Alueiden uudistumisen neuvottelukunnan ehdotusten pohjalta.

Päätöstä toteutetaan valtiontalouden kehysten ja Julkisen talouden suunnitelman puitteissa. Erillisiä rahoitustarpeita ei päätöksessä esitetä.

1. **Toimintaympäristökuvaus**

Suomen talouden rakenteet ovat viimeisen viiden vuoden aikana olleet voimakkaassa murroksessa. Rakennemuutos on ollut erityisen voimakasta ICT-alalla sekä paperiteollisuudessa, mutta myös muiden teollisuuden alojen tuotantorakenteet ovat muuttuneet ja työpaikkojen määrä vähentynyt voimakkaasti. Tuotantorakenne on palveluvaltaistumassa, ja tämä kehitys tullee jatkumaan. Väestön ikääntymisen myötä sosiaali- ja terveyspalvelujen osuuden työllisistä ennakoidaan kasvavan, vaikka teknologinen kehitys hillitseekin työvoimatarvetta. Merkittävin, kaikkia toimialoja koskeva muutostekijä on digitalisaatio, joka tulee nopealla aikataululla muuttamaan sekä teollista tuotantoa että palveluita.

**Väestön keskittyminen ja ikääntyminen – uhka vai mahdollisuus?**

Väestö on viime vuosikymmeninä keskittynyt suurimmille kaupunkiseuduille, mutta kansainvälisesti vertailtuna kaupungistuminen on Suomessa ollut hitaampaa kuin esimerkiksi Ruotsissa tai Tanskassa. Väestö on keskittynyt suurimpiin kaupunkeihin ja keskisuuret keskukset ovat säilyttäneet asemansa, mutta monet pienemmät keskukset ovat muuttuneet vähenevän väestön alueiksi. Keskittymiskehityksen seurauksena harvemmin asutuilla alueilla sekä julkisen että yksityisen sektorin palveluiden saatavuus heikkenee. Toisaalta digitalisaatio ja palveluiden tuottamisen uudet tavat avaavat uusia mahdollisuuksia erityyppisillä alueilla. Myös yritystoiminnan edellytykset muuttuvat sekä kysynnän että osaavan työvoiman vähenemisen seurauksena. Kaupunkien väestönkasvun sekä maaseutuasutuksen vähenemisen ennustetaan kuitenkin tasoittuvan seuraavina vuosikymmeninä, ja esimerkiksi biotalous avaa uusia elinkeinotoiminnan mahdollisuuksia myös harvaan asutulle maaseudulle.

Useilla alueilla väestön vähenemistä ja ikääntymistä tasoittaa positiivinen nettomaahanmuutto. Maahanmuutto tulee olemaan useilla alueilla väkiluvun ja työikäisen työvoiman määrän kehityksen kannalta ratkaisevassa asemassa. Maahanmuuttajien sijoittumisessa eri alueille ratkaisevaa ovat sosiaaliset kontaktit sekä työllistymismahdollisuudet.

Samaan aikaan talouskasvun hidastumisen kanssa voimistuu väestön ikääntymisestä johtuva työvoiman siirtyminen eläkkeelle, mikä vähentää alueiden työvoimaresursseja. Vuonna 2020 työikäisten määrä kasvaa Tilastokeskuksen väestöennusteen mukaan enää 15 seutukunnassa. Alueiden kyky ottaa vastaan epävarman talouskasvun ja voimistuvan rakennemuutoksen haasteet vaihtelee voimakkaasti. Heikoimmilla ovat väestö- ja työvoimaresursseiltaan vähäiset sekä elinkeinorakenteeltaan yksipuoliset alueet.



**Monikeskuksisuus vahvistaa elinvoimaa**

Suomen pinta-alasta valtaosa on alueluokituksen perusteella harvaan asuttua maaseutua. Väestön keskittyessä monikeskuksisuuden ja verkottumisen merktiys alueiden elinvoimaisuuden ylläpitämisessä korostuu. Aluerakenteen kehittäminen monikeskuksisena tukee maan eri osien vahvuuksien ja voimavarojen hyödyntämistä elinkeinotoiminnan kehittämisessä ja uudistamisessa. Keskuksia ja maaseutualueita verkottava ja niiden työnjakoa edistävä aluerakenne luo mahdollisuuksia laajoille ja monipuolisille markkina- ja yhteistoiminta-alueille.

Aluerakenteessa on tunnistettavissa erilaisia aluetyyppejä yhdistäviä kehittämisvyöhykkeitä. Keskuksia yhdistävät vyöhykkeet tarjoavat laajan ja monipuolisen työmarkkina-alueen ja mahdollistavat työvoiman entistä laajemman liikkuvuuden.



Aluerakenteen ja liikennejärjestelmän kehityskuva vuodelle 2015. Lähde: Uusiutumiskykyinen ja mahdollistava Suomi. Aluerakenteen ja liikennejärjestelmän kehityskuva vuodelle 2050.

**Suomi kansainvälisessä kontekstissa**

Globaaleilla trendeillä kuten ilmastonmuutoksella, digitalisaatiolla ja talouden ja tuotannon murroksilla on huomattavia vaikutuksia, jotka koskettavat myös Suomea. Suomen kannalta keskeisin merkitys on kuitenkin lähialueilla, Itämeren piirissä ja toisaalta arktisella ja Barentsina alueella tehtävällä yhteistyöllä. Suomi toteuttaa Itämeri-politiikkaansa laajassa yhteistyössä alueen valtioiden kanssa ja osallistuu aktiivisesti yhteistyöhön alueellisissa järjestöissä eri sektoreilla ja tasoilla. EU:n Itämeri-strategialla syvennetään ja koordinoidaan tehokkaammin Itämeren alueen maiden yhteistyötä. Mukana ovat EU:n jäsenvaltiot, mutta yhteistyötä haetaan myös naapurimaiden Venäjän, Norjan, Valko-Venäjän ja Islannin kanssa. Suomen tavoitteita Itämeri-yhteistyössä ovat erityisesti Itämeren ympäristön parantaminen, meriliikenteen turvallisuuden lisääminen ja taloudellisen yhteistyön tiivistäminen alueella. Suomi pyrkii omalta osaltaan vaikuttamaan siihen, että koko Itämeren alue vahvistuu eurooppalaisena ja globaalina talousalueena.

Suomella on monipuolista arktista osaamista ja vahva intressi olla mukana arktisen alueen kehityksessä. Suomen arktisen politiikan tavoitteet ovat monenkeskisen arktisen yhteistyön vahvistaminen, Euroopan unionin arktiseen politiikkaan vaikuttaminen ja suomalaisen arktisen osaamisen tunnetuksi tekeminen. Johtoajatuksena on tehdä Suomesta arktisen alueen kestävän kehityksen edelläkävijä. Arktinen neuvosto on tärkein kansainvälinen foorumi arktisten kysymysten käsittelylle. Lisäksi Suomi osallistuu aktiivisesti myös Barentsin alueen yhteistyöhön. Barentsin euroarktinen neuvosto tarjoaa EU:lle, Pohjoismaille ja Venäjälle yhteistyöfoorumin Euroopan pohjoisimpien osien kehitykseen liittyvissä kysymyksissä. Barents-yhteistyö toimii useilla sektoreilla; talous, liikenne, ympäristö, terveys, nuoriso, kulttuuri ja pelastustoimi.

1. **EU:n koheesiopolitiikka 2020+**

**Koheesiopolitiikan arkkitehtuuri ja sisältö**

Pääministeri Sipilän hallitusohjelma 2015–2019 linjaa kolme erityiskysymystä Suomen osalta, jotka kytkeytyvät Suomen syrjäisen sijainnin ja harvan asutuksen huomioimiseen sekä arktisen yhteistyön ja Itämeriyhteistyön kehittämiseen. Hallitusohjelman linjaukset mahdollistavat lähtökohtaisesti hyvin moninaiset strategiset valinnat ja asemoitumisen tulevan kauden koheesiopolitiikan suunnitteluun.

Suomi korostaa koheesiopolitiikan yleistavoitteina EU:n alue- ja rakennepolitiikan modernisointia ja painopisteen siirtämistä pois perinteisistä infrastruktuuri-investoinneista elinkeinotoiminnan ja rakenteiden uudistumiseen sekä innovaatioiden tukemiseen, mikä edistää myös myönteistä työllisyyskehitystä. Tämä antaa lähtökohdan koheesiopolitiikan rahoituksen uudistamisen suunnalle siten, että se nykyistä paremmin palvelee kasvua tukevia rakennemuutoksia. Keskeistä on miettiä myös avustusmuotoisen tuen suhdetta rahoitus­instrumentteihin.

**Koheesiopolitiikan rahoitus ja hallinto**

Suomen koheesiopolitiikan saanto on kahdella viimeisimmällä kierroksella vähentynyt noin 25 - 29 % /rahoituskehyskausi. Suomen saama koheesiopoliittinen EU-rahoitus (n. 1,5 miljardia euroa) muodostuu kolmesta osasta: perusrahoitus (n. 1 022 miljoonaa euroa), harvan asutuksen erityisrahoitus (n. 305 miljoonaa euroa) ja alueellisen yhteistyön rahoitus, eli EU:n rajayhteistyöohjelmat (n. 161 miljoonaa euroa).

Seuraavan kauden valmistelussa nettomaksajamaat nostanevat esiin koheesiopolitiikan hyödyn ja lisäarvon tilanteessa, jossa näköpiirissä on rahoituksen väheneminen ja hallinnollisen taakan kasvaminen. Jäsenmaiden kannalta raskaaksi muodostuneen sääntelyn ja valvonnan suhteellisuus verrattuna jäsenvaltion käytettävissä olevan rahoituksen määrään eivät ole tasapainossa.

**Aikataulu**

Komissio saattaa päätökseen Eurooppa 2020 -strategian välitarkastelun vuoden 2015 loppuun mennessä ja keväälle 2016 ajoittunee myös EU:n monivuotisen rahoituskehyksen välitarkastelu. Komissio antaa 7. koheesioraportin vuoden 2017 kuluessa rakennerahastokauden 2021–2027 sisällöstä. Uusista rahoituskehyksistä komission on annettava esitys ennen 31.12.2017. Varsinaisia asetusehdotuksia odotetaan vuonna 2018. Koheesioasetuspaketti on tarkoitus saattaa voimaan kevään 2020 Suomen pj-kauden jälkeen ennen vuoden 2020 loppua.

Kansallinen orientaatiokeskustelu käynnistettiin EU-rakennepolitiikan jaostossa lokakuussa 2015. Työ- ja elinkeinoministeriö tekee valmistelua yhteistyössä muiden ministeriöiden, alueiden ja kumppaneiden kanssa. Keskustelussa pyritään muodostamaan kokonaisvaltainen näkemys alueiden kehittämisen kokonaisuudesta.

1. **Painopiste 1: Uudistumisella kasvua**

***Visio 2025:***

***Alueilla on saatu aikaan uutta, kestävään kehitykseen perustuvaa kasvua. Omiin vahvuuksiin pohjautuva älykäs erikoistuminen, elinkeinorakenteen aktiivinen uudistaminen sekä yrittäjyyden ja yritystoiminnan edellytysten parantaminen ovat luoneet taloudellista hyvinvointia. Työllisyyttä ja maahanmuuttajien kotoutumista on edistetty paikallisilla kokeiluilla ja alueiden erityispiirteisiin räätälöidyillä toimenpiteillä.***

**Monipuolinen työllistävä ja kestävä elinkeinorakenne**

Alueiden kehitystä ja kilpailukykyä haastavat ilmastonmuutos ja siirtyminen vihreään talouteen. Perinteistä energiaa ja raaka-aineita kuluttavan teollisuuden tulee uusiutua sopeutuakseen tulevaisuuden vaatimuksiin. Smalla käynnissä oleva elinkeinorakenteen murros muuttaa yrityskenttää. Globaalissa kilpailussa menestyvät yritykset, jotka kykenevät uudistamaan tuotteitaan, palvelujaan ja liiketoimintamallejaan sekä hyödyntämään täysimääräisesti vihreän talouden, digitalisaation ja korkean osaamisen tarjoamat mahdollisuudet.

Alueen resilienssi – kyky kohdata muutos joustavasti ja toipua siitä – määrittää, miten alue menestyy rakennemuutosten keskellä. Muutosjoustavat alueet ja organisaatiot suuntaavat energiaansa tehokkaasti muutoksen tukemiseen. Rakennemuutoksen ennakointi ja aktiivinen elinkeinopolitiikka ylläpitävät alueen elinvoimaa ja vähentävät muutoksista aiheutuvia haittoja. Toimialojen ja työelämän muutosten myötä vanhoja yrityksiä, tuotteita ja ammatteja häviää uusien, tuottavampien ja kestävää kasvua luovien tieltä. Uudet yritykset luovat uusia, re­surssiniukkoihin ja vähähiilisiin yhteiskuntiin sopivia palveluita, tuotteita ja työpaikkoja. Alueen uudistumiskykyä tukee monipuolinen elinkeinorakenne ja alueen omiin, kestäviin vahvuuksiin perustuva erikoistuminen. Jotta alueet menestyisivät, on niiden muutosjoustavuutta vahvistettava jatkuvasti.

Suomessa talouden rakennemuutos on johtanut työpaikkojen kysynnän ja tarjonnan kohtaamattomuuteen. Uusia työpaikkoja syntyy muilla aloilla ja alueilla kuin niillä, joilta työpaikkoja on menetetty. Tämä lisää rakennetyöttömyyden riskiä ja hidastaa osaltaan talouskasvua seuraavaa työllisyyden parantumista. Työllisyys- ja työttömyysasteissa on suuria alueellisia eroja. Samalla ikääntyvässä Suomessa yhä useammilla alueilla on ongelmia osaavan työvoiman rekrytoinnissa.  Osaavan työvoiman saatavuus edellyttää työnhakijoiden aktivoimista alueen sisäiseen ja myös alueiden väliseen liikkuvuuteen. Työmarkkinoiden toimivuus edellyttää jatkuvaa yrityslähtöistä ennakointia ja yritysyhteistyötä sekä toimenpiteitä yritysten nykyisen ja rekrytoitavan henkilöstön osaamisen kehittämiseksi ja ylläpitämiseksi. Työvoiman saatavuus edellyttää ihmisten tarpeisiin vastaavia asumismahdollisuuksia ja toimivia arjen palveluita. Työmarkkinoiden tarpeista lähtevän Suomen sisällä tapahtuvan muuton ja maahanmuuton edistäminen on keskeistä.

Valtaosa uusista työpaikoista syntyy olemassa oleviin pk-yrityksiin. Työllisyyden vahvistamiseksi on kiinnitettävä erityistä huomiota yritysten osaamislähtöisen uudistumisen sekä kasvun ja kansainvälistymisen mahdollisuuksiin sekä suuruusluokaltaan ja toimialoiltaan erityyppisten yritysten ja muiden toimijoiden muodostamien verkostojen vahvistamiseen. Olemassa olevien yritysten lisäksi tarvitaan uusia yrityksiä, joilla on kykyä ja halua suuntautua kansainvälisille markkinoille. Yrittäjyyden tulee olla houkutteleva uravaihtoehto ja myös sisäistä yrittäjyyttä tulee edistää.

Yritystoiminnan edellytysten parantaminen edellyttää, että yhteiskunnan toimivuuden kannalta keskeinen infrastruktuuri ja palveluiden riittävyys, laatutaso ja saatavuus turvataan eri puolilla maata. Nopeat ja toimintavarmat tietoliikenneverkot ovat nyky-yhteiskunnassa perusedellytys yritystoiminnalle ja asumiselle. Myös sisäinen turvallisuus muodostaa merkittävän kilpailutekijän, kun yritykset arvioivat alueellista sijoittumistaan.

**Toimenpiteitä:**

* Julkiset yrityspalvelut otetaan kokonaisvaltaiseen tarkasteluun. Yrityspalvelut organisoidaan uudelleen asiakaslähtöiseksi loogiseksi ja nykyistä vaikuttavammaksi kokonaisuudeksi. (TEM, OKM)
* Yritysten rahoituksen, oman pääoman ja riskinottokyvyn vahvistamiseksi toteutetaan toimia, jotka vastaavat aloittavien yritysten, nopean kasvun yritysten ja omistajavaihdosta tekevien yritysten tarpeisiin. (TEM, MMM)
* Yrittäjyyskasvatusta lisätään kaikilla kouluasteilla vahvistaen yrittäjämäistä toimintatapaa ja valmiuksia toimia yrittäjinä. Yrittäjyyskasvatuksen yhteyttä elinkeinoelämään vahvistetaan. (OKM)
* Alueilla otetaan käyttöön ennakoivan rakennemuutoksen toimintatapa (ERM), jossa keskeistä on korkeakoulujen, ammatillisten oppilaitosten ja elinkeinoelämän yhteistyön tiivistäminen. Kehitetään alueiden käyttöön resilienssi-työkalu muutosjoustavuuden arvioimiseen. (TEM, OKM, MMM)
* Digitalisaation nopeuttamiseksi sekä yrityksissä että julkisissa organisaatioissa käynnistetään konkreettinen uudistuspaketti. Osana kokonaisuutta kehitetään digitaalisia ekosysteemejä, pyritään luomaan Suomesta todellinen testimarkkina sekä hyödynnetään edelläkävijäyrityksiä julkisten palveluiden digitalisoinnissa. (Kaikki ministeriöt)

**Liittyy kärkihankkeisiin**:

* *Kilpailukyvyn vahvistaminen elinkeinoelämän ja yrittäjyyden edellytyksiä parantamalla*
* *Vahvistetaan korkeakoulujen ja elinkeinoelämän yhteistyötä innovaatioiden kaupallistamiseksi*
* *Toisen asteen ammatillisen koulutuksen reformi*
* *Digitalisoidaan julkiset palvelut*
* *Rakennetaan digitaalisen liiketoiminnan kasvuympäristö,*
* *Otetaan käyttöön kokeilukulttuuri*

**Alueiden vahvuuksiin perustuva älykäs erikoistuminen**

Omien vahvuuksiensa pohjalta erikois­tuneet, tutkimus- ja muuta osaamista hyödyntävät ja verkostoineet alueet kykenevät sopeutumaan muutoksiin ja menestymään myös kansainvälisesti. Aiemmin tunnistettujen, globaalien tai kansallisten kärkien lisäksi alueilla on tunnistettava uusia kestävän kasvun aloja. Alueiden vahvuuksia tukee myös korkeakoulujen työnjaon ja ammatillisen koulutuksen järjestäjäverkon ja palvelukyvyn kehittäminen. Jatkuvaa vahvuuksien uudelleenarviointia ja selkeää profiloitumista tarvitaan, koska voimavaroja tulee kohdentaa globaalisti kilpailukykyisille aloille. Tämä edellyttää sopeutumista globaaliin rakennemuutokseen ja integroitumista globaalilla tasolla muodostuviin toimintamalleihin ja kustannustasoon. Samalla tulee varmistaa, että alueelliset toimet ovat linjassa kansallisten tavoitteiden kanssa.

Erityisosaaminen ja verkostoituminen edistävät alueiden kykyä reagoida muuttuviin toimintaympäristöihin ja rakennemuutoksiin. Alueiden erikoistuminen tehdään kestävällä tavalla, kun sen perustana on ennakoiva suhtautuminen elinkeinorakenteen, yhteiskunnan ja ilmaston muutokseen. Alueen omat, kestävän kasvun mahdollisuudet tulee tunnistaa ja vanhoista rakenteista päästää tarvittaessa irti. Koulutuspolitiikan kehittäminen ja myös muiden kuin perinteisten kasvualojen edistäminen luovat pohjan uudistumiselle. Älykkääseen erikoistumiseen on sisäänrakennettuna toimintatapana erilaisten osaamisten ennakkoluuloton yhdistäminen.

Alueiden älykkääseen erikoistumiseen perustuvia korkeakoulujen, ammatillisten oppilaitosten, elinkeinoelämän ja muiden toimijoiden muodostamia osaamiskeskittymiä tulee vahvistaa TKI-toiminnan tehokkuuden ja vaikuttavuuden sekä Suomen eri alueiden kansainvälisen vetovoiman ja kilpailukyvyn lisäämiseksi. Korkeakoulujen profiloitumisella vahvistetaan alueellisten osaamiskeskittymien muodostumista.

Osaamiskeskittymien kehittämisessä myös kunnilla on keskeinen rooli: niiden investointeja voidaan hyödyntää innovatiivisten ratkaisujen kehittämisessä. Vahvojen alueellisten ja alakohtaisten osaamiskeskittymien varaan voidaan rakentaa eri toimijoiden yhteistyönä kansainvälisiä innovaatioekosysteemejä, joissa korkeakouluissa ja tutkimuslaitoksissa syntyvää tutkimustietoa hyödynnetään ja jatkojalostetaan uuden yritystoiminnan lähteenä. Osaamisen monipuoliseksi hyödyntämiseksi tulee kehittää myös osaamisen siirtomekanismeja vaikuttavuuden vahvistamiseksi.

Tutkimuksella ja sen hyödyntämisellä on merkittävä rooli globaalissa taloudessa osaamisen ja innovaatioiden tuottajina, ja sen myötä taloudellisen menestyksen sekä sosiaalisen kehityksen ja hyvinvoinnin edistäjinä. Siksi uuden tiedon ja osaamisen alueellisen, kansallisen ja kansainvälisen vaikuttavuuden eli korkeakoulujen yhteiskunnallisen vuorovaikutuksen vahvistaminen on tärkeää.

Tieteen ja tutkimuksen resursseja on mahdollista hyödyntää entistä tehokkaammalla ja vaikuttavammalla tavalla elinkeinoelämän uudistamiseksi ja osaamispohjaisen kasvun vauhdittamiseksi koko Suomessa. Samalla yksityisen sektorin toimijoiden on mahdollista tukea osaamisen karttumista niin koulutuksessa kuin tutkimuksessa. Korkeakoulujen, ammatillisten oppilaitosten ja elinkeinoelämän välisen yhteistyön ja vuorovaikutuksen tiivistämiseksi tarvitaan uudenlaisia toimintamalleja ja -ympäristöjä, jotka mahdollistavat yhteistyön käynnistämisen aiempaa joustavammin. Erityisesti pk-yritysten kynnystä tehdä yhteistyötä yliopistojen, ammattikorkeakoulujen ja tutkimuslaitosten kanssa tulee alentaa. Myös toisella asteella ja erityisesti ammatillisessa koulutuksessa on osaamista, jota voidaan hyödyntää etenkin pk-yritysten kilpailukyvyn parantamisessa. Kansainvälisesti vetovoimaisten ja kiinnostavien osaamiskeskittymien sekä houkuttelevien palvelu-, ympäristö- ja toimintainfrastruktuurien muodostamiseksi on tärkeää, että innovaatiojärjestelmän eri osapuolet tiivistävät strategista yhteistyötä.

**Toimenpiteitä:**

* Maakuntien liittojen johdolla laaditaan osana maakuntaohjelmien toimenpidesuunnitelmia alueelliset varautumissuunnitelmat rakennemuutoksen vaikutuksiin varautumiseksi. Alueiden vahvuuksista laaditaan valtakunnallinen analyysi. (TEM)
* Alueiden älykästä erikoistumista ja ennakoivan rakennemuutoksen toimintatapaa edistetään alueellisten innovaatioiden ja kokeilujen käynnistäminen -kokonaisuudella. (TEM, OKM, YM, LVM, VM, STM, MMM)
* Kannustetaan ohjauksen ja julkisen rahoituksen keinoin korkeakouluja yritysyhteistyöhön ja tutkimustulosten vaikuttavuuden sekä kaupallistamisen lisäämiseen siten, että ne tukevat korkeakoulujen ja alueiden strategisia valintoja. (OKM, TEM)
* Korkeakoulujen, tutkimuslaitosten, ammatillisten oppilaitosten, elinkeinoelämän, 3. sektorin ja kuntien yhteistyötä lisätään uusien tuotteiden ja palveluiden kehittämiseksi ja kaupallistamiseksi. Yhteistyön tiivistämiseksi kokeillaan ja pilotoidaan uusia toimintamalleja. (TEM, OKM, MMM)
* Lisätään opiskelijoiden, vastavalmistuneiden ja uusia työmahdollisuuksia etsivien osaavan väestön ja korkeakoulutettujen ja yritysten yhteistyötä kehittämällä ja kansainvälistämällä yrityskiihdyttämöitä ja innovaatioalustoja yrittäjyysmyönteisyyden vahvistamiseksi ja ideoiden jatkojalostamiseksi uudeksi liiketoiminnaksi ja yrityksiksi. (TEM, OKM)

**Liittyy kärkihankkeisiin:**

* *Vahvistetaan korkeakoulujen ja elinkeinoelämän yhteistyötä innovaatioiden kaupallistamiseksi*
* *Kilpailukyvyn vahvistaminen elinkeinoelämän ja yrittäjyyden edellytyksiä parantamalla*

**Bio- ja kiertotalouden mahdollisuuksien hyödyntäminen**

Bio- ja kiertotaloudella voidaan parantaa Suomen taloutta ja työllisyyttä, resurssitehokkuutta sekä suomalaisten hyvinvointia kestävällä tavalla. Bio- ja kiertotalouden hyödyntämiseen tarvitaan koko maan voimavaroja ja erityisesti hyvää vuorovaikutusta sekä yhteistyötä erilaisten alueiden välillä. Erityyppisillä alueilla on erilaista osaamista ja vahvuuksia, joita pitää pystyä hyödyntämään aiempaa paremmin alue- ja paikallistalouksien vahvistamiseksi. Bio- ja kiertotalous edellyttää muutoksia koko yhteiskunnassa sekä kaikkien toimijoiden ja alueiden tiivistä yhteistyötä ja sitoutumista. Valtion ja muiden julkisten toimijoiden tehtävänä on luoda mahdollisuudet bio- ja kiertotalouden edistämiseksi.

Luonnonvarojen vastuullisella käyttämisellä ja bio- ja kiertotaloudella vahvistetaan alue- ja paikallistalouksia, luodaan uusia liiketoimintamahdollisuuksia sekä saadaan aikaan kestävää kasvua ja työtä. Keskeisiä asiakokonaisuuksia bio- ja kiertotaloudessa ovat mm. energian ja ruoan tuotanto ja kulutus, metsien ja luonnontuotteiden monipuolinen hyödyntäminen sekä logistiikka- ja liikkumisratkaisut ja niissä uusien toimintatapojen ja teknologioiden hyödyntäminen. Maaseudun monialaisen yrittäjyyden ja elinkeinotoiminnan kehittämiseksi tarvitaan tietoa, toimintamalleja erikokoisille toimijoille ja yhteisöille, hallinnollisten esteiden purkamista, liiketoimintaosaamista, käytännön kokeiluja, pilotteja ja pysyviä toimintarakenteita sekä verkostoja. Globaaliin ruokaturvaan liittyvät haasteet avaavat Suomen ruokatuotannolle myös uusia vientimarkkinoita.

Kestävän kehityksen mukaiset teknologiat ja energiaratkaisut, ekotehokkuus ja vähäpäästöiset prosessit antavat mahdollisuuksia uudenlaisille liiketoimintakonsepteille, vahvistavat yrittäjyyden toimintaedellytyksiä ja luovat työmahdollisuuksia koko maassa. Kotimaiset uusiutuvan energian ratkaisut, kun ne toteutetaan kustannustehokkaasti, edistävät hallituksen uusiutuvien energiatavoitteiden ja kasvihuonepäästöjen vähentämistavoitteiden saavuttamista.

**Toimenpiteitä:**

* Edistetään kestävää bio- ja kiertotaloutta toimenpiteillä, joissa huomioidaan älykkäät, energiatehokkaat, vähähiiliset ratkaisut, kierrätys, cleantech ja resurssiviisaus. (TEM, YM, MMM)
* Toteutetaan pitkäjänteistä energiapolitiikkaa, joka mahdollistaa monipuolisten energia-arvoketjujen ja -ratkaisujen kehittämisen paikallisiin ja alueellisiin vahvuuksiin ja olosuhteisiin perustuen. (TEM, MMM, YM, OKM)
* Kehitetään liikenteen vaihtoehtoisten polttoaineiden käyttömuotoja (TEM, LVM, YM)
* Toteutetaan laaja-alaista ruokapolitiikkaa, joka mahdollistaa kilpailukykyisen, innovaatioita hyödyntävän elintarvikesektorin. (TEM, MMM)

**Liittyy kärkihankkeisiin:**

* *Kilpailukyvyn vahvistaminen elinkeinoelämän ja yrittäjyyden edellytyksiä parantamalla*
* *Hiilettömään, puhtaaseen, uusiutuvaan energiaan kustannustehokkaasti*
* *Kiertotalouden läpimurto, vesistöt kuntoon*
* *Suomalaisen ruokatuotanto kannattavaksi, kauppatase ja sininen biotalous nousuun*

**Maahanmuuttajat voimavaraksi**

Maahanmuutolla on yhä suurempi vaikutus väestörakenteeseen sekä työvoiman paikalliseen ja alueelliseen tarjontaan. Työikäinen väestö kasvaa Suomessa tällä hetkellä lähes yksinomaan maahanmuuton ansiosta. Maahanmuutto voi tuoda uusia asukkaita ja osaavia työntekijöitä myös väestötappiosta kärsiville alueille. Pääosa maahanmuutosta suuntautuu kuitenkin kaupunkiseuduille ja erityisesti koulutetut maahanmuuttajat asettuvat suurimpiin keskuksiin.

Pakolaismäärä on Euroopassa jatkuvassa kasvussa. Koska turvapaikanhakijoiden ja pakolaisten tulo Suomeen tulee olemaan pysyväisluonteista, alueilla on varauduttava turvapaikanhakijoiden vastaanottamiseen. Maahanmuuttoon liittyvät kysymykset on nostettava keskeiseen rooliin alueellisissa kehittämissuunnitelmissa. Eri puolilla Suomea olevaa osaamista maahanmuuttajien kotouttamiseen liittyen voidaan hyödyntää ja jakaa.

Maahanmuutto voi parantaa sekä muuttajien että suomalaisten hyvinvointia. Tämä edellyttää, että maahanmuuttajat työllistyvät ja heidät saadaan osallisiksi suomalaiseen yhteiskuntaan. Maahanmuuttajien osaamispotentiaalin käyttöön ottaminen edistää elinkeino- ja innovaatiopoliittisia tavoitteita alueilla. Maahanmuuttajien kotouttamisessa sekä vuorovaikutuksen ja osallisuuden lisäämisessä otetaan huomioon kulttuurin, liikunnan, nuorisotyön ja koulutuksen vaikuttavuus.

Maahanmuutto- ja kotouttamistoimissa on lisättävä hallinnon eri sektoreiden ja tasojen yhteistyötä.

**Toimenpiteitä:**

* Kaupunkien kanssa tehtävissä kasvusopimuksissa huomioidaan pitkäjänteinen pakolaisten vastaanotto ja kotouttaminen sekä maahanmuuttajien osaamispotentiaalin hyödyntäminen. (TEM, OKM, VM, YM, STM)
* Nopeutetaan maahanmuuttajien osaamisen kartoitusta sekä ohjausta työelämään. Toteutetaan vaikuttavuusinvestointimallilla nopean työllistymisen kokeilu, jossa yhdistetään lyhyt kotoutumiskoulutusjakso koulutuksen jatkumiseen työpaikalla (maahanmuutto-SIB). Tehostetaan kielikoulutusta sekä tarkastellaan kielitaitovaatimuksia. Sujuvoitetaan tutkintojen ja muun aikaisemmin hankitun osaamisen tunnistamista ja tunnustamista. (TEM, SM, OKM)
1. **Painopiste 2: Elinvoimaa alueverkostoista**

***Visio 2025:***

***Elinvoimainen alueiden verkostolle rakentuva Suomi hyödyntää koko maan voimavaroja tehokkaasti ja kestävästi. Aluerakenne on monikeskuksinen ja verkottunut sekä toimiviin liikenne- ja tietoliikenneyhteyksiin perustuva vuorovaikutteinen kokonaisuus. Eri puolilla maata sijaitsee useita vahvoja kaupunkiseutuja vaikutusalueineen ja elinvoimaisia maaseutualueita. Alueet ovat löytänet oman roolinsa kansallisessa ja kansainvälisissä verkostoissa.***

**Verkottuvat elinvoimaiset alueet**

Ihmisten arki on monipaikkaista erilaisine asiointi- ja työssäkäyntialueineen. Työ ja vapaa-aika eivät ole enää paikkaan sidottuja. Alueiden saavutettavuus - kytkeytyminen toisiinsa sujuvien liikenne- ja tietoliikenneyhteyksien avulla – on yhä keskeisempää. Toiminnallisiin kokonaisuuksiin perustuva aluekehittäminen on välttämätöntä ihmisten arjen sujuvuuden ja resurssien tehokkaan käytön varmistamiseksi. Keskeistä on tukea maankäytön, asumisen ja liikenteen ratkaisuja tarkoituksenmukaisissa, ihmisten liikkuvuutta tukevissa kokonaisuuksissa. Tämä edellyttää kaupunkiseutujen välisen sekä kaupunkien ja maaseutualueiden välisen vuorovaikutuksen sekä tätä tukevan liikenne- ja tietoliikenneinfrastruktuurin ja -palveluiden kehittämistä.

Pääkaupunkiseudun ja muiden suurten kaupunkiseutujen merkitys koko Suomen hyvinvoinnille ja kilpailukyvylle on keskeinen. Monikeskuksisuuden kannalta tärkeitä ovat eri puolilla maata sijaitsevat kaupunkiseudut vaikutusalueineen. Näitä keskuksia kehitetään osaamisen ja taloudellisten toimintojen keskuksina ja aluerakenteen solmukohtina. Monikeskuksisen aluerakenteen rinnalla tunnistetaan keskusten ulkopuolisten alueiden vahvuudet ja kehitetään erityyppisiä maaseutu- ja saaristoalueita niiden edellyttämin keinoin.

Menestyvät alueet ovat löytäneet oman roolinsa verkostoissa. Tämän mahdollistamiseksi on hallinnollisia esteitä ja rajoja purettava sekä luotava kannustimia yhteyksien rakentamiseen ja hyödyntämiseen niin kansallisesti kuin kansainvälisestikin. Tulevien hallintoalueiden sisäistä toiminnallisuutta on tärkeää kehittää, mutta samanaikaisesti pitää huomioida mahdollisuudet tehdä yhteistyötä yli hallinnollisten rajojen.

Yhteistoiminta-alueita ja kasvuvyöhykkeitä on tarpeellista tunnistaa ja edistää erilai­sia tarpeita varten. Vyöhykkeitä kehittämällä tuetaan vahvojen markkina- ja yhteistoiminta-alueiden muodostumista. Tavoitteena on vahvistaa alueiden toi­mintaedellytyksiä ja vetovoimaa sekä tehostaa liikennejärjestelmien käyttöä. Keskuksia ja ympäröivää maaseutua yhdistävät vyöhykkeet tarjoavat monipuolisia työmarkkina-alueita sekä palveluiden ja asumisen mahdollisuuksia. Myös mahdollisuudet yhä eri­koistuneempien palveluiden sekä eri alojen uusien, toisiaan täydentävien tuotteiden kehittämiseen ja tarjoamiseen paranevat.

Edistykselliset tietoliikenneverkot ovat keskeinen edellytys alueiden asukkaiden ja yritysten liikkuvuutta edistävien liikenneverkkojen ja automatisoituvien ajoneuvojen toimivuudelle sekä uudenlaisen, tietoverkkopohjaisen elinkeinotoiminnan kehittymiselle. Harvaan asutuilla alueilla tarve nopeille tietoliikenneyhteyksille korostuu entisestään. Tehostamalla valtion eri hallinnonalojen yhteistyötä saadaan fyysistä ja toiminnallista aluerakennetta koskevat valtakunnalliset linjaukset ja toimet tukemaan toisiaan ja suuntaamaan kehitystä kestävästi.

**Toimenpiteitä:**

* Alueiden kehittämiseen vaikuttavaa suunnittelu- ja kehittämisjärjestelmää arvioidaan osana itsehallintouudistusta. (TEM, YM, LVM, MMM)
* Alueiden kehittämisen ja aluesuunnittelun välineinä hyödynnetään paikkaperustaista kehittämistä ja erilaisten hallinnonrajat ylittävien kehittämis-, suunnittelu- ja yhteistyövälineiden käyttöä. (TEM, MMM, YM)
* Kaupunki-, maaseutu- ja saaristopolitiikalla hyödynnetään eri alueiden vahvuuksia ja tuetaan osaltaan Suomen kasvu- ja innovaatiopolitiikan tavoitteita. Politiikkalohkojen yhteen sovittamista ja kokonaistarkastelua jatketaan ja lisätään yhteistyötä entisestään. (TEM, MMM, YM, LVM, OKM, VM, STM)
* Metropolipolitiikan avulla pyritään ratkaisemaan Helsingin seutuun liittyviä erityiskysymyksiä Suomen kilpailukyvyn vahvistamiseksi. ( TEM, YM, LVM, OKM, VM, STM)
* Valtion ja suurten kaupunkiseutujen välisillä sopimuksilla (kasvu- ja MAL-sopimuksilla) toteutetaan hallitusohjelman ja sen toimeenpanosuunnitelman mukaisen kilpailukykykärkihankeen toimenpiteitä alueellisten innovaatioiden ja kokeilujen käynnistämisestä sekä maankäytön, asumisen ja liikenteen (MAL) -sopimusten uudistamisesta. Kaupunkien keskinäistä verkottumista edistetään kasvuvyöhyke- sekä teemaverkostosopimuksilla. (TEM, LVM, YM, OKM, MMM)
* Toiminnallisten alueiden ja kasvuvyöhykkeiden tueksi toteutetaan vuoden 2016 aikana selvitys, jossa paikkatieto- ja muita aineistoja hyödyntämällä kuvataan ja analysoidaan toiminnallisten alueiden ja kasvuvyöhykkeiden kehitystä. (TEM, YM)
* Monipuolistetaan maaseudun elinkeinoja, parannetaan työllisyyttä ja yritystoimintaa sekä lisätään maaseudun elinvoimaa. (MMM)
* Saaristo-, rannikko- ja vesistöalueiden kehitystä tuetaan kehittämällä mereen ja vesistöihin liittyvää bio-, elämys-, logistiikka-, tuotanto- ja ympäristötaloutta sekä luomalla saaristo- ja vesistömatkailusta eurooppalainen vetovoimatekijä. (TEM, MMM, LVM, YM, OKM)
* Kehitetään alueiden saavutettavuutta parantamalla olemassa olevan liikenneverkon kuntoa. (LVM)
* Varmistetaan nopeiden, toimintavarmojen ja edullisten kiinteiden ja langattomien tietoliikenneyhteyksien alueellista saatavuus tehokkain viestintäpoliittisin keinoin. (LVM)
* Haetaan julkisten palvelujen tehokasta järjestämistä sekä niitä tukevia lähilogistiikkaratkaisuja eri seutujen tarpeet ja toimijakentän mahdollisuudet huomioivien kokeilujen avulla. (LVM)

**Liittyy kärkihankkeisiin ja reformeihin**

* *Kilpailukyvyn vahvistaminen elinkeinoelämän ja yrittäjyyden edellytyksiä parantamalla*
* *Aluehallinnon uudistus*
* *Suomalainen ruoantuotanto kannattavaksi, kauppatase ja sininen biotalous nousuun*
* *Luontopolitiikkaa luottamuksella ja reiluin keinoin*
1. **Painopiste 3: Hyvinvointia kumppanuuksilla**

***Visio 2025:***

***Julkinen, yksityinen ja kolmas sektori toimivat hyvässä kumppanuudessa alueiden ja palveluiden kehittämisessä. Ihmisillä on asuinpaikasta riippumatta mahdollisuudet elää sujuvaa arkea laadukkaassa elinympäristössä. Suomi on välittävä ja turvallinen maa, jossa on kavennettu sosiaalista eriarvoisuutta. Ihmisillä on mahdollisuus vaikuttaa oman elinympäristönsä kehittämiseen. Digitalisaatio mahdollistaa kansalaisille yhdenvertaiset julkiset palvelut.***

**Tehokkuutta digitalisaatiolla ja kumppanuuksilla**

Osaava ja hyvinvoiva väestö luo alueille elinvoimaa. Elinvoimaiset alueet houkuttelevat ihmisiä tarjoamalla laadukkaita palveluja, työpaikkoja, viihtyisiä elinympäristöjä sekä toimivia yhteyksiä. Laadukas arkiympäristö, saavutettava luonto sekä kulttuuri-, taide- sekä nuoriso- ja liikuntapalvelut lisäävät ihmisten mahdollisuuksia edistää omaa hyvinvointiaan ja osallisuutta.

Sujuva arki on keskeinen osa ihmisen hyvinvointia ja terveyden edistämistä ja syrjäytymisen ehkäisyä. Hyvinvoinnin ja palvelujen turvaamiseksi tarvitaan enemmän joustavaa yhteistyötä julkisen, kolmannen sektorin ja yritysten välillä. Käynnissä olevien SOTE- ja itsehallintoalueuudistusten myötä kuntien tehtäväkenttä uudistuu ja rooli elinvoiman edistäjinä niin paikallisissa kuin seudullisissa verkostoissa korostuu.

Väestön hyvinvointi, työssäkäynti ja palvelujen saatavuus edellyttävät toimivaa yhdyskuntarakennetta ja riittäviä liikenne- ja tietoliikenneyhteyksiä. Väestön keskittyminen suurimpiin kaupunkeihin ja niiden kehysalueille asettaa suuria haasteita väestön hyvinvoinnille ja yhdyskuntien toimivuudelle. Kaupungistumisen ohella väestön ikääntyminen sekä maahanmuutto ovat ilmiöitä, jotka vaikuttavat erityisesti koulutus-, sosiaali- ja terveyspalvelujen – mutta myös yhdyskuntarakenteen, maankäytön, asumisen ja liikennepalvelujen kehittämiseen sekä työvoiman saatavuuteen. Väestöään kasvattavilla alueilla kasvun hallinta edellyttää yhdyskuntarakenteen kehittämistä, jossa keskeistä ovat hyvät joukkoliikenneyhteydet ml. kevyen liikenteen väylät, elinympäristön viihtyisyys ja turvallisuus sekä asuntojen riittävä tarjonta. Vastaavasti väestöltään supistuvilla alueilla on pystyttävä huolehtimaan palvelujen järjestämisestä ja saatavuudesta. Julkisella vallalla on vastuu kansalaisten perusoikeuksien toteutumisesta yhdenvertaisesti.

Turvallisuus liittyy keskeisesti koko yhteiskunnan toimivuuteen sisältäen ihmisten turvallisuuden, hyvinvoinnin sekä ympäristön turvallisuuden ja puhtauden. Näitä yhteiskunnan toimintoja turvaavat eri toimijat kuten poliisi, terveydenhuoltojärjestelmä, pelastusviranomaiset sekä lukuisat yksityiset toimijat.

Eriarvoistuminen ja sosiaalinen eriytyminen rapauttavat hyvinvointia ja vähentävät sisäistä turvallisuutta. Eriarvoisuuden kaventamiseen liittyvät toimet vaativat laaja-alaista suunnittelua ja moniammatillista työotetta. Poikkihallinnollista yhteistyötä ja toimialojen välistä vuoropuhelua alueiden kehittämisessä ja palvelujen järjestämisessä tarvitaan lisää. Muutosta tarvitaan niin asenteissa kuin toimintatavoissa. Kansalaisten osallistamista oman elinympäristönsä ja alueen kehittämiseen kiinnitetään erityistä huomiota. Tavoitteena on, että asuntorakentaminen vastaa erityisesti suurissa kasvukeskuksissa nykyistä paremmin kysyntään. Haja-asutusalueiden erityispiirteet huomioidaan rakentamisessa entistä joustavammin.

Julkishallinnon palveluiden digitalisaatio mahdollistaa hallinnon yksinkertaistamista, päällekkäisyyksien purkamiset ja selkeät tehtäväkokonaisuudet Joidenkin palveluiden hoitaminen valtakunnallisesti keskitettyjen toimintojen kautta tuo säästöjä ja parantaa yhdenvertaisuutta. Samalla digitalisaatio tarjoaa merkittäviä mahdollisuuksia julkishallinnon asiakaspalvelun laadun parantamiseen. Yhtenäiset sähköiset palvelukanavat edistävät palveluprosessien läpinäkyvyyttä, vaikuttavuutta ja asiakaslähtöisyyden huomioimista.

Digitalisaation aiheuttamat muutokset ja ennen kaikkea uudet mahdollisuudet, kuten aineettoman arvon luominen, tulee hyödyntää täysimääräisesti niin tuotannossa kuin palveluissakin. On edistettävä aineettomia arvoja tuottavan palveluliiketoiminnan syntyä ja kasvua sekä parannettava luovan työn tekijöiden toimintaedellytyksiä ja kulttuurin taloutta. Lisäksi on painotettava uutta kasvua luovia toimenpiteitä, jotka edistävät läpileikkaavasti luovan osaamisen hyödyntämistä eri toimialoilla.

Avoimen datan mahdollisuudet tulee hyödyntää siten, että se tukee alue- ja yhdyskuntasuunnittelua, uutta liiketoimintaa, koulutusta ja tutkimusta. Henkilökohtaista palvelua suunnataan erityistä palvelutarvetta edellyttäviin tilanteisiin. Jatkossakin on palveltava myös niitä asiakkaita, jotka eivät pysty sähköisiä palveluja käyttämään.

**Toimenpiteitä:**

* Julkisen, yksityisen ja kolmannen sektorin toimijat sopivat alueellisella ja paikallisella tasolla, mikä on kunkin toimijan ja sektorin rooli hyvinvoinnin ja palvelujen turvaamisessa. Kumppanuudessa toimimisesta ja eri sektorien rooleista käydään keskustelua myös valtakunnan tasolla ja kumppanuuden käytäntöjä tukemaan ja edistämään asetetaan kansallisen tason ohjausryhmä. (KAIKKI MINISTERIÖT)
* Edistetään kumppanuuteen ja omaehtoisuuteen perustuvia kansalaistoimijalähtöisiä toimintatapoja, kuten Leader-toimintatapa, koko maassa. (TEM, MMM)
* Kumppanuuden mahdollistavaa sääntelyä kehitetään ja sitä haittaavia normeja puretaan. (STM, VM)
* Kuntia ja muita julkisia tahoja tuetaan innovatiivisiin hankintamenettelyihin, jotka antavat yrityksille mahdollisuuden täysin uudenlaisten tuotteiden ja palvelumallien tarjoamiseen. (TEM, STM,VM)
* Edistetään kasvavien kaupunkiseutujen asuntotuotannon vauhdittamista sekä asumisen, maakäytön ja liikkumisen yhteen sovittamista vahvistamalla valtion ja kuntien kumppanuuteen perustuvaa yhteistyötä. (YM, LVM)
* Digitaalisen liiketoiminnan edellytyksiä parannetaan valtion toimesta mahdollistamalla mm. avoimen datan käyttöönotto uusien palveluiden kehittämiseksi (mm. liikenne palveluna MaaS) ja tukemalla uudenlaisten digitaalisuutta hyödyntävien palveluiden ja liiketoiminnan syntymistä aineettoman arvon luomiseksi. (LVM, TEM, OKM, MMM)
* Digitaalisilla palveluilla parannetaan maaseudun asukkaiden ja yritysten arjen sujuvuutta sekä luodaan uusia mahdollisuuksia yritystoiminnalle ja palvelukehitykselle. (MMM, LVM)

**Liittyy kärkihankkeisiin ja reformeihin:**

* *Aluehallinnon uudistus*
* *Sosiaali‐ ja terveydenhuollon uudistus*
* *Digitalisoidaan julkiset palvelut*
* *Sujuvoitetaan säädöksiä*
* *Otetaan käyttöön kokeilukulttuuri*
* *Palvelut asiakaslähtöisiksi*
* *Edistetään terveyttä ja hyvinvointia sekä vähennetään eriarvoisuutta*
1. **Aluekehittämispäätöksen toteutumisen seuranta**

Aluekehittämispäätös kytketään tiiviisti hallitusohjelman kärkihankkeiden toteutukseen ja seurantaan. Päätöksen toteuttamiseksi laaditaan toimintasuunnitelma, jossa hallinnonalat kuvaavat toimenpiteidensä vaiheistuksen, käytettävissä olevat resurssit sekä yksityiskohtaiset seurantaindikaattorit.

Päätöksen toteutumisen kokonaisseurannasta vastaa työ- ja elinkeinoministeriö. Valtioneuvoston asettama Alueiden uudistumisen neuvottelukunta seuraa säännöllisesti aluekehittämispäätöksen tavoitteiden ja eri hallinnonalojen toimenpiteiden toteutumista. Tarvittaessa aluekehittämispäätöstä voidaan tarkistaa Alueiden uudistamisen neuvottelukunnan ehdotusten pohjalta.

Työ- ja elinkeinoministeriö seuraa alueiden yleistä kehitystä kuvaavien taustaindikaattoreiden avulla alueilla tapahtuvaa kehitystä ja muutoksen suuntaa. Lisäksi työ- ja elinkeinoministeriö tuottaa aluetalouden kehityksen ennakointiaineistoa keskeisten indikaattoreiden avulla.

Maakuntaohjelmissa tulee ottaa huomioon aluekehittämispäätöksen linjaukset. Maakuntaohjelmien mahdollisia tarkistuksia voidaan tehdä toimeenpanosuunnitelmien laadinnan yhteydessä. Aluekehittämispäätöksen tavoitteiden ja toimenpiteiden toteutumisesta aluehallintoviranomaisten toiminnassa huolehditaan tulosohjauksella ja ao. seurantaindikaattoreilla.

Eri hallinnonaloilla toteutettavat kokeilut kootaan valtioneuvoston kanslian perustamaan [www.kokeilevasuomi.fi](http://www.kokeilevasuomi.fi)

– sivustoon. Sivustolla kuvataan lyhyesti kokeilujen toteutus ja jaetaan kokeiluista saatuja kokemuksia. Halutessaan eri hallinnonalat voivat seurata rahoittamiansa kokeilujen tuloksia ja vaikuttavuutta sivuston kautta.

LIITE 1

1. **Aluekehittämispäätöksen vaikutusten arviointi**

Vihreä = hyvin myönteinen (++) Vaalean vihreä = melko myönteinen (+) Violetti = myönteistä ja kielteistä (+/-) Harmaa = ei vaikutusta (0)

|  |  |  |  |  |  |  |
| --- | --- | --- | --- | --- | --- | --- |
| **Painopiste:** **Uudistumisella kasvua** | Älykäs erikoistuminen | Elinkeinoelämän yhteistyö korkeakoulujen ja tutkimuslaitosten kanssa | Bio- ja kiertotalous | Työllisyys | Maahanmuutto |  |
| *Talous, elinkeinot ja aluerakenne* | **++** | **++** | **++** | **++** | **+/-** |
| *Ihmiset ja yhteisöt* | 0 | 0 | **+** | **++** | **+/-** |
| *Ympäristö ja luonnonvarat* | + | 0 | ++ | +/- | +/- |
| **Painopiste:** **Elinvoimaa** **verkostoista** | Suomen voimavarojen hyödyntäminen | Verkostoituminen | Saavutettavuus |  |  |
| *Talous, elinkeinot ja aluerakenne* | ++ | ++ | ++ |  |  |
| *Ihmiset ja yhteisöt* | + | ++ | + |  |  |
| *Ympäristö ja luonnonvarat* | +/- | + | +/- |  |  |
| **Painopiste:** **Hyvinvointia** **kumppanuuksilla** | Julkisten palvelujen digitalisointi | Kumppanuuspalvelutuotannossa | Kansalaistenosallistuminen | Eriarvoisuudenkaventaminen | Toimijoiden välinen yhteistyö | Asuminen |
| *Talous, elinkeinot ja aluerakenne* | ++ | ++ | + | +/- | + | + |
| *Ihmiset ja yhteisöt* | ++ | + | ++ | ++ | + | + |
| *Ympäristö ja luonnonvarat* | ++ | 0 | 0 | 0 | +/- | +/- |